Valke ondersoek PuleDina Pule Kapt. Paul Ramaloko, woordvoerder van die Valke, sê die DA het die klagte by die Wes-Kaapse Sentraal-polisiestasie aanhangig gemaak en later na die Valke verwys. Ramaloko sê daar is geen verdere besonderhede in die stadium bekend nie aangesien hulle pas begin het om die saak te ondersoek. Die DA het in Mei klagte ingedien teen Pule, haar vriend Phosane Mngqibisa, die geskorste hoof finansiële beampte van die SABC Gugu Duda en die huidige uitvoerende hoof Lulama Mokhobo. Die klagtes is aanhangig gemaak nadat die Sunday Times berig het dat Mngqibisa finansieel gebaat het by die departement van kommunikasie se IKT-indaba. Duda het glo weens Pule se invloed ŉ pos by die SABC gekry. Mngqibisa het glo sy invloed gebruik om vir ŉ familielid ŉ pos by die SABC te reël. Pule is vroeër die maand deur president Jacob Zuma gepos toe hy sy kabinet geskommel het. Yunus Carrim is in haar plek aangestel.